Beljakova kuća nije u katastru: Nije gotova, nisam imao novca

Istina je da živimo u njoj tri, četiri godine, ali nema uporabnu dozvolu i nije sve na njoj odrađeno. Nisam imao novca, živim od svoje i suprugine plaće. Ja nisam zaradio na prodaji gaća, kaže nam Beljak

<p>Pa kakvu to poruku šalje građanima ministar uprave <strong>Lovro Kuščević </strong>ako 11 godina nije upisao kuću u katastar? Grmio je sa saborske govornice prije 10-ak dana HSS-ov zastupnik <strong>Davor Vlaović.</strong></p><p><strong>POGLEDAJTE VIDEO:</strong></p><p><br/> Vlaović bi isto mogao upisati svog stranačkog šefa <strong>Krešu Beljaka</strong> koji je i gradonačelnik Samobora. Ako putnik namjernik prolazi naseljem Kladje pored Samobora i vidi predivnu novu kuću u Vinogradskoj ulici, oči ga varaju. Jer i u katastru i zemljišnim knjigama ta kuća ne postoji. Postoji samo livada od 786 kvadrata kojoj su vlasnik Krešo Beljak i njegova supruga. Ako se nastavi raspitivati, vidjet će da kuća na toj livadi nema niti uporabnu dozvolu, pa će se zapitati kako netko može živjeti u objektu koji nije prošao niti sigurnosne provjere. Nejasno je i kako kuća ima broj, ako nigdje službeno za državu ne postoji. Ali i to je moguće.</p><p>Nakon što HDZ-ov ministar Kuščević nije 11 godina upisao svoju vilu u Nerežišćima, sada smo otkrili i drugi slučaj visokopozicioniranog dužnosnika čija nekretnina službeno ne postoji u državnim evidencijama.</p><p>Doduše, Beljak je u svoju imovinsku karticu upisao još prije četiri godine kuću. U imovinskoj stoji: Kuća s okućnicom površine 950 kvadrata, vrijednosti pola milijuna kuna. </p><p>Beljak se iznenadio kada smo ga pitali zašto nije upisao kuću u katastar. Kada se raspitao, rekao je da je platio odvjetniku da sastavi ugovor o kupoprodaji, riješi imovinsko pravne odnose, upiše sve u zemljišne knjige, a projektant bi trebao upisati u katastar. Nakon konzultacija s projektantom, ponudio je odgovor i usput oprao Kuščevića.</p><p>- Kuća nije upisana jer još nije završena u skladu s projektnom dokumentacijom. Čim bude završena, upisat ćemo je. Istina je da živimo u njoj tri-četiri godine, ali nema uporabnu dozvolu i nije sve na njoj odrađeno. Nisam imao novca, živim od svoje i suprugine plaće, imam kredit. Nemam ja kao neki firme koje su propale, a iza njih su meni ostali milijuni, niti sam zaradio na prodaji gaća – rekao nam je Beljak referirajući se na Kuščevića i napominjući da njihovi slučajevi nisu isti. </p><p>Kuščević zaista nije upisao kuću u katastar 11 godina otkako je dobio uporabnu dozvolu. Ali je i kod Beljaka nevjerojatno da živi u kući koja nema uporabnu dozvolu jer je ona jamac da je sve izvedeno u skladu s građevinskom dozvolom, da su sve instalacije ispravno postavljene itd. Ukratko, uporabna dozvola je jamac sigurnosti i potvrda propisanih građevinskih standarda. Pitamo Beljaka i kako je dobio kućni broj, kaže da ne zna jer nije to on vodio i da niti njemu to nije jasno.</p><p>Inače, propisana kazna za neupisivanje promjena u katastru je tri do šest tisuća kuna. Kako je nedavno Državna geodetska uprava odgovorila portalu <strong><a href="https://www.telegram.hr/politika-kriminal/ovo-postaje-sve-zabavnije-ministar-kuscevic-postat-ce-doznajemo-prvi-hrvat-kaznjen-za-neupis-u-katastar/">telegram.hr,</a></strong> Kuščević će biti prvi koji će biti kažnjen jer oni rade tek kada netko prijavi nekoga, a dosad nisu imali takvih prijava. </p><p>Beljak i supruga su svoju livadu kupili 2010. godine. Gradonačelnik je podigao i kredit od 110.000 eura za zemljište i izgradnju, pa svaki mjesec trebaju izdvojiti 658 eura za njegovu otplatu. Beljak ima prijavljenu gradonačelničku plaću od skoro 18.500 kuna, a mjesečno od Sabora dobiva i paušal od 1500 kuna. Supruga ima plaću skoro 7500 kuna u samoborskom dječjem vrtiću, a još 1200 dobije kao članica upravnog vijeća. Dodatnih 1200 kuna zaradi od imovine. Obitelj ima stan od 35 kvadrata u Samoboru, pa je taj dohodak vjerojatno od najma. </p>